01/10/2018

Kriante «Ni ne volas lin», miloj da Brazilaninoj kaj Brazilanoj manifestaciis sabaton kontraŭ la ekstremdekstra kandidato ĉe la prezitenta baloto Jair Bolsonaro.

La plej grandaj manifestacioj okazis en Rio-de-Ĵanejro, San-Paŭlo kaj Braziljo. Sume, en 62 urboj laŭ la informretejo G1.

vespere, dum la defiladoj disiĝis sen incidentoj, la organizantoj kalkulis, ke 500 000 personoj partoprenis la movadon lanĉitan en la sociaj retoj.

Grandaj placoj, centre de Rio kaj San-Paŭlo estis invaditaj de la homamaso.

«Ĉi tie, ĉeestas blankuloj, nigruloj, samseksemuloj, patroj kaj patrinoj, kun granda diverseco. Tia kandidato, tia politiko ne reprezentas la brazilan kulturon en ties granda diverseco» deklaris manifestaciantino.

Ankaŭ dekoj da miloj da personoj kolektiĝis sur la esplanado Largo da Batata en San-Paŭlo.

«Iu, kiu defendas perforton, rasismon aŭ senvalorigas la virinojn ne povas esti prezidento de Brazilo», juĝas Cristina, 56-jara, ĉeestanta kun sia edzo ĉe la kolektiĝo organizita en la ekonomia ĉefurbo de Brazilo.

Grava mobilizado en Brazilo kaj eksterlande

La ofensivo de virinoj, lanĉita komence de septembro en Fejsbuk-grupo nomita «Virinoj unuiĝintaj kontraŭ Bolsonaro», akiris rezulton post amasa mobilizado en la sociaj retoj, en Brazilo kaj eksterlande.

Jair Bolsonaro, deputito 63-jara, situiĝas ĉekape de la balotintencoj en la unua voĉdono de la prezidenta baloto la 7an de oktobro. Li eliris sabaton matene el la malsanulejo, kien li eniris komence de septembro, post kiam li estis ponardita dum homamasa kolektiĝo.

La kandidato estis je origino de nova polemiko: li minacis vendredon vespere, ke li ne agnoskos la rezultojn de la baloto, se li ne estas elektita.

Deklaroj rasismaj, homofobiaj kaj seksismaj

S° Bolsonaro estis ofte menciita de la amasinformiloj pro liaj mizoginaj, homofobiaj kaj rasismaj ŝercoj.

Ekzemple, la eks-kapitano de la armeo deklaris al deputitino, ke ŝi ne «meritas», ke li seksperfortu ŝin, aŭ li bedaŭris la tro longan tempon de la patrinaj ferioj.

Sabaton, aliaj virinoj ankaŭ mobiliziĝis por subteni S° Bolsonaro-n, dum kontraŭ-manifestacioj en 27 urboj, laŭ G1.

En Copacabana, Rio, pli ol mil personoj kolektiĝis, inter kiuj multaj surhavis t-ĉemizon flavan kaj verdan kun la skribaĵo «mia partio estas Brazilo».

Kelkaj virinoj, ridetantaj, lasis sin foti apud afiŝoj de Bolsonaro, ŝajnigante manteni pafilon, kutima gesto de ilia kandidato.

Jair Bolsonaro «havas multajn subtenantojn. Ĉi tie estas nur parto de la tuto», certigas Thayane Montero, studentino pri konstruinĝenieriko 26-jara, ĉeestanta kun sia familio.

La eks-militisto «luktos kontraŭ koruptado, li estas patrioto, li defendas la tradician familion», ŝi aldonas.

La virinoj reprezentas 52% el la brazila elektistaro, kaj multaj el ili plu estas nedecidemaj. Sed la kandidato estigas grandan malamikecon ĉe la elektistinoj: ĉirkaŭ 50% el ili certigas, ke neniam ili voĉdonos por li.